Správa o plnení
strategických zámerov činnosti Sociálnej poisťovne
v roku 2008

Správa o plnení strategických zámerov činnosti Sociálnej poisťovne v roku 2008

Obsah	..............................................................................................		  1
Úvod		..............................................................................................		  2

Prioritná os č.1 – Klient		..............................................................	  	  5
Strategický cieľ č. 1 – Proklientska orientácia  výkonu
činnosti Sociálnej poisťovne		.................................................................... 		  5

Prioritná os č.2 – Rozvoj Sociálnej poisťovne		....................		12
Strategický cieľ č. 1 – Implementácia súboru uznávaných 
hodnôt Sociálnej poisťovne		....................................................................		12
Strategický cieľ č. 2 – Obraz a dôveryhodnosť 
Sociálnej poisťovne		...............................................................................		12
Strategický cieľ č. 3 – Rozvoj ľudských zdrojov, kvality 
pracovného života a inštitúcie		........................................................		13

Prioritná os č.3 – Financie		....................................................		17
Strategický cieľ č. 1 – Platobná schopnosť poistných fondov	......................		17
Strategický cieľ č. 2 – Finančná a prevádzková efektívnosť	......................		18

Prioritná os č.4 – Vnútorné procesy		.........................................		23
Strategický cieľ č. 1 – Rozvoj informačného systému	 
na podporu výkonu činnosti Sociálnej poisťovne		.................................		23
Strategický cieľ č. 2 – Optimalizácia a zdokonaľovanie	 
vnútorných procedúr Sociálnej poisťovne		.............................................		26
Strategický cieľ č. 3 – Kontrolná činnosť		.............................................		27
Strategický cieľ č. 4 – Bezpečnosť Sociálnej poisťovne a IS SP	......................		29

Úvod

Stratégia Sociálnej poisťovne na obdobie rokov 2007 – 2012, schválená Národnou radou Slovenskej republiky dňa 21. mája 2008, definuje hlavné priority  vyplývajúce pre túto verejnoprávnu inštitúciu. Vychádza zo základnej línie, podľa ktorej je primárnou cieľovou oblasťou klient, ktorý môže byť službami Sociálnej poisťovne uspokojený len splnením jej strategických cieľov v oblasti ľudských zdrojov, za predpokladu efektívneho využívania potrebného objemu financií a optimálnych vnútorných procesov. 

Rozsah realizácie strategických zámerov Sociálnej poisťovne bol aj v roku 2008 výrazne ovplyvnený rozsahom a prioritou úloh, ktoré Sociálnej poisťovni vyplynuli,  tak z pokračujúcej realizácie niektorých zmien právnej úpravy (uvoľňovanie príplatku k dôchodku z titulu súdnej rehabilitácie a mimosúdnej rehabilitácie, ktorého výplata bola obmedzená najvyššou výmerou dôchodku, rozhodovanie o nároku na invalidný dôchodok a čiastočný invalidný dôchodok), ako aj z procesu prípravy Sociálnej poisťovne na aplikáciu pripravovanej novely zákona o sociálnom poistení a zákona o starobnom dôchodkovom sporení s účinnosťou od 1. januára 2009, ale aj zo zabezpečovania úloh súvisiacich s prechodom na euro.

V projekte zavedenia eura v podmienkach Sociálnej poisťovne bola ťažiskom prípravy predovšetkým konverzia informačných systémov. Nemenej dôležitá bola aj účasť na legislatívnom procese prípravy návrhov právnych predpisov súvisiacich so zavedením eura, dotýkajúcich sa činnosti Sociálnej poisťovne, ako aj príprava vnútorných predpisov Sociálnej poisťovne, upravujúcich konkrétne pracovné postupy pri prechode na euro. Sociálna poisťovňa musela zabezpečiť množstvo ďalších úloh v súvislosti s úpravou tlačív a formulárov, zaškolením zamestnancov a s informovaním verejnosti. V súvislosti s povinnosťou duálneho zobrazovania pred dňom zavedenia eura Sociálna poisťovňa zabezpečila, že od 24. augusta 2008 sa na rozhodnutiach, oznámeniach a iných tlačivách uvádzali informácie o duálnom zobrazení sumy v eurách.

Nad rámec bežného výkonu svojich činností, Sociálna poisťovňa popri zabezpečovaní mimoriadnych úloh súvisiacich so zavedením eura, súčasne plnila úlohy potrebné na realizáciu pripravovanej novely zákona o sociálnom poistení a zákona o starobnom dôchodkovom sporení. Z množstva vecných zmien, na ktorých realizáciu sa musela od 1. januára 2009 pripraviť po vecnej, organizačnej a metodickej stránke, ako aj zabezpečením úpravy jednotlivých informačných systémov, za najzávažnejšiu je možné považovať valorizáciu dôchodkových dávok a úrazových dávok od 1. januára príslušného kalendárneho roka. Pre Sociálnu poisťovňu to znamenalo realizovať valorizáciu dávok podľa platnej právnej úpravy od júla 2008 a do šiestich mesiacov zabezpečiť prípravu valorizácie dôchodkových a úrazových dávok od 1. januára 2009 so súčasným prechodom na euro.

V nadväznosti na schválenie zákona č. 272/2008 Z. z., ktorým sa v júli 2008 novelizoval zákon o príplatku k dôchodku politickým väzňom, Sociálna poisťovňa musela zabezpečiť všetky potrebné činnosti k tomu, aby bola pripravená rozhodovať o nároku oprávnených osôb na tento príplatok a zabezpečiť jeho výplatu s účinnosťou od 1. januára 2009.  V decembri 2008 Sociálna poisťovňa realizovala aj výplatu vianočného príspevku, prvýkrát rozšírenému okruhu poberateľov dôchodkov o poberateľov vdovských, vdoveckých a sirotských dôchodkov.

Aj napriek plneniu uvedených mimoriadnych a rozsiahlych úloh popri zabezpečovaní každodenného výkonu činností, Sociálna poisťovňa bola schopná realizovať viaceré strategické opatrenia smerujúce k jej efektívnejšiemu fungovaniu a k zlepšeniu plnenia úloh voči klientom. Súhrnný prehľad strategických cieľov a opatrení Sociálnej poisťovne schválených v Strategických zámeroch činnosti Sociálnej poisťovne na obdobie rokov 2007 – 2012 je uvedený v nasledovnej tabuľke. Konkrétne úlohy a  aktivity rôzneho stupňa komplexnosti, ktoré predstavujú postupy podporujúce realizáciu cieľov a opatrenia na ich dosiahnutie v  rokoch  2007 – 2012 sa premietli do úloh jednotlivých útvarov Sociálnej poisťovne. 

 Strategické ciele a opatrenia Sociálnej poisťovne na obdobie rokov 2007-2012 - súhrn	
Prioritná os	Strategický cieľ	Opatrenie	
KLIENT	ProklientskA orientácia výkonu činnostI Sociálnej poisťovne	Včasné a kvalitné uspokojovanie zákonných nárokov klientov	
		Informovanosť klientov	
ROZVOJ SOCIÁLNEJ POISŤOVNE	IMPLEMENTÁCIA SÚBORU UZNÁVANÝCH HODNÔT SOCIÁLNEJ POISŤOVNE 	Etika zamestnancov	
	OBRAZ A DÔVERYHODNOSŤ SOCIÁLNEJ POISŤOVNE	Pravdivý mediálny obraz a pozitívny vzťah klientov k Sociálnej poisťovni	
	ROZVOJ  ĽUDSKÝCH ZDROJOV,  KVALITY PRACOVNÉHO ŽIVOTA  A INŠTITÚCIE	Optimalizácia kvalifikačnej štruktúry a kvalifikácie zamestnancov	
		Motivácia a profesijná kariéra
	
		Garancia a posilnenie sociálnych istôt zamestnancov	
		Rozvoj inštitúcie	
FINANCIE	PLATOBNÁ SCHOPNOSŤ POISTNÝCH FONDOV
	Zlepšenie výberu poistného, príspevkov a úspešnosti vymáhania pohľadávok	
	FINANČNÁ A PREVÁDZKOVÁ EFEKTÍVNOSŤ	Optimalizácia nákladov na správu a výkon činnosti	
		Sústavná analýza stavu a efektívnosti hospodárenia	
		Integrovaný systém správy finančných tokov	
		Zavedenie eura v podmienkach Sociálnej poisťovne	
VNÚTORNÉ PROCESY	ROZVOJ INFORMAČNÉHO SYSTÉMU NA PODPORU VÝKONU ČINNOSTI SOCIÁLNEJ  POISŤOVNE	Implementácia centralizovaných systémov Centrálneho registra klientov (CRK) a Individuálneho účtu klienta	
		Zavedenia eura do IS SP	
		Konsolidácia a integrácia údajovej základne	
		Elektronizácia komunikácie s klientmi	
		Informačné a poradenské služby klientom	
		Podpora finančnej stabilizácie inštitúcie	
		Dôchodkové poistenie (starobné a invalidné)	
		Rozširovanie a unifikácia centralizovaného administratívneho informačného systému	
		Manažment IT služieb	
		Prevádzková stabilita a spoľahlivosť IKT	
	OPTIMALIZÁCIA A ZDOKONAĽOVANIE VNÚTORNÝCH PROCEDÚR SOCIÁLNEJ POISŤOVNE	Racionalizácia a informačná podpora výkonu činnosti Sociálnej poisťovne	
		Rekonštrukcia a previazanie  pracovných procesov 	
		Koordinácia systémov sociálneho zabezpečenia	
	KONTROLNÁ ČINNOSŤ	Efektívny  výkon  vonkajšej a vnútornej kontroly	
	BEZPEČNOSŤ SOCIÁLNEJ POISŤOVNE A IS SP	Fyzická bezpečnosť a bezpečnosť IS SP	
		Ochrana osobných údajov poistencov	

Prioritná os č.1 – Klient

V tejto prioritnej osi sú definované strategické ciele a opatrenia orientované na úlohy v ťažiskovej oblasti výkonu činností Sociálnej poisťovne. 

Strategický cieľ č. 1 – Proklientska orientácia výkonu činnosti Sociálnej poisťovne

Plnenie opatrení tohto strategického cieľa bolo orientované na včasné a kvalitné uspokojovanie zákonných nárokov klientov a na zvýšenie informovanosti klientov Sociálnej poisťovne.

S cieľom lepšieho uspokojovania nárokov žiadateľov o dávku, najmä skracovaním lehoty potrebnej na vydanie rozhodnutia, sa vecne príslušné útvary Sociálnej poisťovne - útvary úrazového poistenia, lekárskej posudkovej činnosti, nemocenského poistenia a útvary dôchodkového poistenia zameriavali na zlepšenie a zintenzívnenie vzájomnej súčinnosti a súčinnosti s inými inštitúciami.

V oblasti úrazového poistenia tak bolo zabezpečované riešenie predbežných otázok, ktoré bolo nevyhnutné vyjasniť v konaní o nároku na úrazové dávky intenzívnou komunikáciou Sociálnej poisťovne so zamestnávateľskými subjektmi a orgánmi alebo inštitúciami v externom prostredí (napríklad s orgánmi inšpekcie práce, polície a klinikami pracovného lekárstva a toxikológie). Sledujúc záujem klientov sa pristúpilo k častejšiemu využívaniu ústneho pojednávania s účastníkmi konania, v rámci ktorého boli podrobne objasňované postupy Sociálnej poisťovne pri rozhodovaní o uplatňovanom nároku na dávku a spôsob určovania sumy dávky vrátane vysvetlenia aplikácie zákona. 

Pri posudzovaní zdravotného stavu poistenca sa proklientsky prístup a zlepšenie informovanosti klientov zamerali na objektívne posudzovanie zdravotného stavu, dodržiavanie zásad administratívneho konania, ako aj na oboznamovanie klientov s hodnotením dôkazov (s podkladovou dokumentáciou),  s možnosťou ich doplnenia,  ako aj na oznamovanie záverov posúdenia zdravotného stavu, t. j. skutkového  a právneho posúdenia veci. 

V konaní o nároku na invalidný dôchodok, v rámci ktorého posudkový lekár sociálneho poistenia posudzuje dlhodobo nepriaznivý zdravotný stav žiadateľa o dávku, bola za účelom dodržania zákonnej lehoty na vydanie rozhodnutia o dôchodkovej dávke vnútorným predpisom Sociálnej poisťovne určená lehota na posúdenie zdravotného stavu posudkovým lekárom sociálneho poistenia 14 dní od doručenia žiadosti o dôchodkovú dávku z útvaru dôchodkového poistenia pobočky. Za účelom dodržania zákonnej lehoty v rámci konania o opravnom prostriedku bola metodickým pokynom stanovená aj osobitná lehota na posúdenie zdravotného stavu. Dodržiavanie týchto lehôt posudkovými lekármi sociálneho poistenia pobočiek Sociálnej poisťovne je kontrolované v rámci kontrolnej činnosti vykonávanej v pobočkách Sociálnej poisťovne.  

V tejto súvislosti bol vecne príslušnými sekciami vypracovaný pilotný projekt, v rámci ktorého sú od septembra 2008 vo vybraných pobočkách Sociálnej poisťovne overované nové pracovné postupy útvarov dôchodkového poistenia a útvarov lekárskej posudkovej činnosti v konaní o nároku na invalidný dôchodok. 

Cieľom nových postupov, ktoré budú po vyhodnotení pilotného projektu aplikované vo všetkých pobočkách Sociálnej poisťovne, je zlepšiť informovanosť a postavenie účastníka konania v konaní tak, aby mohol úspešne uplatňovať svoje procesné práva a zároveň, aby takýto postup nespôsoboval neúmerné predĺženie konania. Tento postup smeruje k zníženiu počtu podaných opravných prostriedkov proti rozhodnutiam Sociálnej poisťovne o invalidnom dôchodku, ako aj zníženiu počtu prípadov, kedy je v súdnom konaní rozhodnutie Sociálnej poisťovne súdom zrušené z procesných dôvodov. 

Dodržiavanie zákonných lehôt v konaní o nároku na dôchodkové dávky pri vybavovaní žiadostí o dôchodok bolo naďalej sledované elektronickou evidenciou žiadostí o dôchodok, ktorá umožňuje sledovať dodržiavanie lehoty vybavenia žiadosti o dôchodok, vyhotovovať zoznamy a prehľady nespracovaných žiadostí o dôchodok na rôznych stupňoch riadenia. 

Sociálna poisťovňa sa aktívne podieľala na predkladaní návrhov a pripomienok v rámci legislatívneho procesu novely zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“) a súvisiacich zákonov vo vecne príslušnej oblasti s cieľom zdokonalenia právnej úpravy sociálneho poistenia z hľadiska uspokojovania oprávnených nárokov klientov. 

Zmeny zákonov, dotýkajúcich sa pôsobnosti Sociálnej poisťovne sa premietli do vnútorných predpisov Sociálnej poisťovne, jednotlivých metodických usmernení a stanovísk, účelom ktorých bolo zabezpečenie unifikácie výkonu jednotlivých agiend sociálneho poistenia. Proklientsky prístup, kvalitné podávanie informácií klientom a dodržiavanie právnych predpisov sa opakovane zdôrazňovali na pravidelných pracovných poradách vedenia Sociálnej poisťovne a útvarov jej ústredia s vedúcimi zamestnancami pobočiek Sociálnej poisťovne. 

Prioritou bolo riešenie problémov klientov Sociálnej poisťovne prostredníctvom konzultácií, písomných alebo telefonických odpovedí s dôrazom na uplatňovanie individuálneho prístupu a dodržianie všeobecne záväzných právnych predpisov a vnútorných predpisov Sociálnej poisťovne. 

Dôraz na individuálny prístup a na ústretovosť sa kládol aj pri vymáhaní pohľadávok, predovšetkým vo vzťahu k dlžníkom, ktorí prejavili záujem o dobrovoľnú úhradu pohľadávok.

Sociálna poisťovňa sledovala aj v roku 2008 svoj základný cieľ – objektívne a pravdivo informovať verejnosť o svojej činnosti, informovať klientov o ich právach i povinnostiach, o postupoch pri uplatňovaní svojich zákonných nárokov, a tak prispievať k dobrému menu inštitúcie a zároveň k spokojnosti jej klientov aj svojimi mediálnymi aktivitami. Mediálnu politiku Sociálnej poisťovne v roku 2008 ovplyvnili legislatívne zmeny zákonov o sociálnom poistení a starobnom dôchodkovom sporení, otvorenie II. dôchodkového piliera  a prechod na euro.

Na zlepšenie informovanosti klientov sa naďalej využívali všetky dostupné komunikačné prostriedky – internetová stránka Sociálnej poisťovne, telefonické a elektronické  poskytovanie informácií klientom a poskytovanie informácií masovokomunikačným prostriedkom, ale aj sprístupňovanie informácií na základe zákona o slobodnom prístupe k informáciám.

Ďalšími formami boli  tlačové správy, tlačové konferencie, tematické prílohy v denníkoch, propagačné materiály a účinkovanie zástupcov Sociálnej poisťovne v diskusných a kontaktných reláciách elektronických médií.
 
V roku 2008 Sociálna poisťovňa pokračovala vo vydávaní odborného časopisu „Národné poistenie“,  zameraného na zverejňovanie aktuálnych informácií o nových právnych úpravách týkajúcich sa jednotlivých druhov poistení a problematiky ich aplikácie. V súvislosti s prechodom na euro bola publikovaná aj séria článkov o zavedení eura v podmienkach Sociálnej poisťovne. Aj v roku 2008 pokračovala aktívna spolupráca s časopisom Jednoty dôchodcov Slovenska Tretí vek, v ktorom Sociálna poisťovňa publikovala články a aktuálne informácie zaujímavé pre seniorov.

Základným prostriedkom na informovanie klienta je už niekoľko rokov internetová stránka Sociálnej poisťovne www.socpoist.sk, na ktorú je priamo napojená aj elektronická poradňa pre klientov. Sociálna poisťovňa venovala neustálu pozornosť obsahu stránky, priebežne ju aktualizovala a zdokonaľovala. Na internetovej stránke boli  priebežne zverejňované tlačové správy, informácie, oznamy  a dokumenty, ktoré obsahovali nielen informácie o činnosti Sociálnej poisťovne a pomáhali verejnosti (spolu 92 dokumentov), ale aj reakcie na tendenčné informácie o inštitúcii, či odpovede na neodôvodnenú kritiku činnosti Sociálnej poisťovne (v 6 prípadoch).

Internetová stránka poskytovala návštevníkom aj objektívne články a príspevky o Sociálnej poisťovni publikované v médiách (21 materiálov). Verejnosti i médiám ponúkala množstvo aktuálnych oznamov, ktoré im pomáhali prakticky sa orientovať v oblastiach, o ktorých písali, a ktoré sa týkali ich nárokov a povinností v oblasti sociálneho poistenia (rubriky „Sociálna poisťovňa informuje“ – 41 materiálov, „Servis pre médiá“ – 30 materiálov).

Ako príklad aktuálnych informácií z oblasti dôchodkového poistenia uverejnených na internetovej stránke, okrem základných informácií o dôchodkových dávkach a ich priebežnej aktualizácie, možno uviesť informácie o
•	zvýšení dôchodkových dávok od 1. júla 2008 a od 1. januára 2009,
•	dôchodkových dávkach v súvislosti s prechodom na euro,
•	výplate vianočného príspevku za rok 2008,
•	zvýšení starobných dôchodkov priznaných pred 1. októbrom 1988,
•	nároku na príplatok k dôchodku pozostalých osôb po politickom väzňovi, ktorý bol popravený alebo usmrtený počas výkonu trestu, vrátane tlačiva žiadosti o tento príplatok,
•	nároku na príplatok k dôchodku politickým väzňom, vrátane tlačiva žiadosti o tento príplatok.

Rozšírením a včasnou aktualizáciou informácií na internetovej stránke Sociálnej poisťovne sa zabezpečila lepšia informovanosť klientov o  ich nárokoch a spôsobe ich uplatnenia. Bezodkladné uverejňovanie oznamov z pobočiek sprostredkovalo klientom Sociálnej poisťovne aktuálne regionálne informácie.

V roku 2008 Sociálna poisťovňa venovala pozornosť úprave a prístupnosti svojej internetovej stránky. Zdynamizovala sa prvá – úvodná strana, pridali sa rubriky „Najžiadanejšie služby“ a „Najčítanejšie stránky“, k atraktívnosti stránky prispeli pohyblivé pútače. Klienti oceňovali  najmä nové interaktívne služby - kalkulačku na informatívny výpočet poistného pre samostatne zárobkovo činné osoby a dobrovoľne poistené osoby a tiež na informatívny výpočet dôchodku. S cieľom upevniť spätnú väzbu Sociálnej poisťovne s klientom bol na internetovej stránke zverejnený dotazník zameraný na zistenie spokojnosti so službami Sociálnej poisťovne. Získané poznatky slúžia  na ďalšiu orientáciu útvarov Sociálnej poisťovne v zlepšovaní svojej činnosti.

Okrem internetovej stránky a poskytovania informácií prostredníctvom priameho kontaktu s klientom, Sociálna poisťovňa pokračovala v roku 2008 v informovaní verejnosti prostredníctvom informačných materiálov, či už všeobecného charakteru - tlačovín alebo adresným oslovením jednotlivých skupín klientov.

Informačný leták „Zmeny v systéme sociálneho poistenia od  1. januára 2008“ bol distribuovaný  prostredníctvom Slovenskej pošty do každej domácnosti. V druhej polovici roka to boli tri letáky vydané v spolupráci s Ministerstvom práce, sociálnych vecí a rodiny Slovenskej republiky, venované problematike prechodu slovenskej meny na euro. V roku 2008, na základe ponuky niekoľkých občianskych iniciatív, Sociálna poisťovňa prispela aktuálnymi informáciami do troch reprezentatívnych publikácií, ktoré matky dostávajú  v tehotenských poradniach, pôrodniciach a u detských lekárov. 

V súvislosti s prechodom na euro zaslala Sociálna poisťovňa v auguste a septembri 2008 poberateľom dôchodkových dávok 1 253 769 oznámení, obsahom ktorých bola informácia o sume ich dôchodkovej dávky v eurách, o hodnote konverzného kurzu, ako aj o prvej výplate dôchodkovej dávky v eurách. Súčasťou oznámenia pre poberateľov dôchodkových dávok s bydliskom na území Slovenskej republiky boli informácie o zavedení eura v Slovenskej republike vyhotovené v spolupráci s Národnou bankou Slovenska. Informovaním všetkých poberateľov dôchodkových dávok o sume ich dôchodkovej dávky v eurách, ktoré Sociálna poisťovňa vykonala nad rámec jej zákonných povinností, sa nepochybne prispelo k lepšej pripravenosti, najmä staršej generácie, na novú menu.

Zabezpečenie informovanosti klientov pri prechode Sociálnej poisťovne na euro je podrobne uvedené pri vyhodnotení opatrenia „Zavedenie eura v podmienkach Sociálnej poisťovne“ v prioritnej osi „Financie“.

V nadväznosti na schválenie zákona č. 272/2008 Z. z., ktorým sa mení a dopĺňa zákon č. 274/2007 Z. z. o príplatku k dôchodku politickým väzňom, Sociálna poisťovňa, rovnako ako v roku 2007, aj v roku 2008 ešte pred nadobudnutím účinnosti tohto zákona, t. j. pred 1. januárom 2009, písomne oslovila poberateľov dôchodkových dávok, ktorých podľa údajov zo svojho  informačného systému vedela kvalifikovať ako potenciálnych žiadateľov o príplatok k dôchodku politickým väzňom. Sociálna poisťovňa uvedeným osobám zaslala list s informáciou o nároku na príplatok k dôchodku politickým väzňom vrátane presného spôsobu uplatnenia nároku na tento príplatok. Prílohou uvedeného listu bolo aj tlačivo žiadosti o príplatok k dôchodku politickým väzňom.

Uvedenou aktivitou nad rámec zákona sa dosiahla informovanosť konkrétnych potenciálnych žiadateľov o príplatok k dôchodku politickým väzňom, o nároku na tento príplatok a o možnosti jeho uplatnenia. Výrazne sa im tým uľahčilo požiadanie o tento príplatok a Sociálna poisťovňa tak zároveň aktívne dopomohla klientom k podaniu žiadosti o príplatok ešte pred 1. januárom 2009, v dôsledku čoho im príplatok k dôchodku môže byť priznaný od najskoršieho možného termínu, to znamená od 1. januára 2009. Neskoršie podanie žiadosti má totiž za následok, že príplatok bude môcť byť priznaný až odo dňa podania žiadosti. Oprávnené osoby na príplatok k dôchodku politickým väzňom, ktoré Sociálna poisťovňa nemohla spoľahlivo identifikovať, pretože nemá k dispozícii potrebné údaje, informovala o možnosti požiadať o tento príplatok prostredníctvom svojej internetovej stránky a časopisu Národné poistenie.

V súvislosti s priznávaním príplatku k dôchodku politickým väzňom Sociálna poisťovňa navyše rozvinula spoluprácu s Ministerstvom obrany Slovenskej republiky v potvrdzovaní údajov o poskytnutí jednorazového peňažného príspevku podľa zákona č. 726/2004 Z. z. v znení neskorších predpisov. Na základe dohodnutého postupu Sociálna poisťovňa zisťuje priamo od Ministerstva obrany Slovenskej republiky, či bol uvedený príspevok poskytnutý, bez toho, aby túto skutočnosť vyžadovala preukázať od žiadateľa o príplatok k dôchodku politickým väzňom.

Touto proklientsky orientovanou aktivitou odbremenila Sociálna poisťovňa klientov, ktorí sú často vyššieho veku, od získavania a predkladania potvrdenia Ministerstva obrany Slovenskej republiky, ktoré je nevyhnutným podkladom na rozhodnutie o priznaní príplatku k dôchodku určitej skupiny politických väzňov.

Sociálna poisťovňa umožnila svojim klientom s účinnosťou od 1. júla 2008 bezplatný pasívny prístup k informácii o zmenách stavu individuálneho účtu. Táto služba nadväzuje na v predchádzajúcich rokoch všetkým poistencom zaslané informácie o stave individuálneho účtu, ktoré obsahovali údaje týkajúce sa dôchodkového poistenia do roku 2003. Informácia o zmenách stavu individuálneho účtu obsahuje nielen údaje o dôchodkovom poistení od roku 2004, ale aj o nemocenskom poistení a poistení v nezamestnanosti a to najmä o vzniku,  zániku a prerušení týchto poistení, platení poistného na tieto poistenia, údaj o tom, či bolo odvedené poistné na tieto poistenia, ako aj ďalšie rozhodujúce údaje. Sprístupnenie informácie o týchto údajoch umožňuje klientovi získať prehľad o tom, ktoré údaje o ňom Sociálna poisťovňa eviduje a vytvára priestor k tomu, aby si mohol v dostatočnom časovom predstihu obstarať potrebné doklady o chýbajúcich údajoch a v budúcnosti predišiel prieťahom v konaní o dávku sociálneho poistenia.
	
Služba je dostupná klientom, ktorí požiadajú o prístup k svojím údajom. V roku 2008 Sociálna poisťovňa sprístupnila klientom informáciu o zmenách stavu individuálneho účtu za roky 2004 až 2007. V nasledujúcich rokoch sa budú postupne sprístupňovať údaje vždy za obdobie predchádzajúceho kalendárneho roka, čím sa umožní klientovi získať celkový prehľad o rozhodujúcich údajoch. Sociálna poisťovňa pri sprístupnení tejto elektronickej služby kládla vysoký dôraz na bezpečnosť informačného systému, keďže obsahom informácie o zmenách stavu individuálneho účtu sú osobné údaje o klientovi. Z uvedeného dôvodu podmienila získanie prístupu k tejto elektronickej službe použitím prístupovej grid karty.

Individuálny prístup k riešeniu problémov klientov podporovali aj informačno-poradenské centrá pobočiek pre styk s klientmi. V porovnaní s rokom 2007 sa ku koncu roka 2008 zvýšil ich počet o dve na celkom 26 informačno-poradenských centier. V ostatných pobočkách budú vybudované postupne, v rámci procesu výstavby nových, či rekonštrukcie existujúcich prevádzkových budov, v závislosti od objemu finančných prostriedkov, každoročne vyčleňovaných pre oblasť stavebných investícií.

V ústredí vykonáva činnosť informačno-poradenského centra pracovisko centrálneho vybavovania klientov a pracovisko na poskytovanie telefonických informácií o dôchodkovom poistení a o starobnom dôchodkovom sporení. V roku 2008 v ňom bolo zaevidovaných a vybavených vyše 24-tisíc požiadaviek klientov, ktoré  sa týkali  nielen starobného dôchodkového sporenia, ale aj jednotlivých súčastí sociálneho poistenia, ďalších  vyše tisíc vybavili príslušné odborné útvary. Takmer 10 tisíc otázok sa týkalo informácií o II. pilieri a preto na poradenstvo o II. pilieri boli vyčlenené a špeciálne vyškolené dve zamestnankyne. Vzhľadom na veľký rozsah požiadaviek na informácie od občanov z celého Slovenska a zo zahraničia je nevyhnutné posilnenie a dobudovanie komplexného informačno-poradenského a kontaktného centra.

Za účelom čo najviac priblížiť a zlepšiť výkon agendy smerom ku klientovi bola v roku 2008 vykonaná analýza súčasného stavu územnej dostupnosti pobočiek Sociálnej poisťovne pre klientov vrátane vysunutých pracovísk, ich personálnej vybavenosti a ostatných podmienok pre zabezpečenie činnosti, ktorá mapuje problémy v územných obvodoch pobočiek Sociálnej poisťovne, opodstatnenosť súčasného rozmiestnenia vysunutých pracovísk z pohľadu dostupnosti pre klienta, personálnu vybavenosť pobočiek, ako aj možnosť vytvorenia nových klientskych centier v pobočkách pre zlepšenie individuálneho prístupu ku klientovi.

Analýza poukázala na nedostatočné kapacity na zabezpečenie výkonu činnosti Sociálnej poisťovne a z tohto dôvodu na pretrvávajúce problémy pobočiek Bratislava a Bratislava – okolie. V snahe priblížiť výkon sociálneho poistenia a poskytovanie služieb bližšie ku klientovi, bol koncom roka 2008 vypracovaný návrh na reštrukturalizáciu pobočiek Sociálnej poisťovne v Bratislavskom kraji.

Nadväzne na vykonanú analýzu bol vypracovaný materiál zameraný na prehodnotenie územného začlenenia vysunutých pracovísk pobočiek Sociálnej poisťovne v okresoch Myjava, Partizánske, Bánovce nad Bebravou, Šaľa, Revúca a Levoča do územnej pôsobnosti pobočiek Sociálnej poisťovne v súlade s územno – správnym usporiadaním Slovenskej republiky.
Zlepšovaním služieb klientom Sociálnej poisťovne je aj postupné rušenie výnimiek stránkových dní a  predlžovanie úradných hodín pre klientov. Pri určení jednotných stránkových dní a úradných hodín sa vychádzalo z potreby ponechať nevyhnutný pracovný priestor aj na nerušený výkon činnosti pre zamestnancov pobočky. V roku 2008 generálny riaditeľ Sociálnej poisťovne povolil výnimku v úprave stránkových dní a úradných hodín v 8 pobočkách Sociálnej poisťovne – Galanta, Čadca, Dolný Kubín, Rimavská Sobota, Zvolen, Košice, Košice – okolie a Spišská Nová Ves.

Prioritná os č.2 – Rozvoj Sociálnej poisťovne

Rozvoj Sociálnej poisťovne je jedným zo základných predpokladov na zabezpečenie jej proklientskej orientácie. Jednotlivé strategické ciele sú orientované do troch základných oblastí, ktorými sú uznávané hodnoty inštitúcie, zlepšenie jej obrazu a dôveryhodnosti a oblasť rozvoja ľudských zdrojov.

Strategický cieľ č. 1 – Implementácia súboru uznávaných hodnôt Sociálnej poisťovne

Tento strategický cieľ je zameraný na dôsledné uplatňovanie Etického kódexu  Sociálnej poisťovne. Dokument je zverejnený na internetovej a intranetovej stránke Sociálnej poisťovne a je prístupný klientom a všetkým zamestnancom Sociálnej poisťovne. Takýmto postupom sa vytvorila spätná väzba vytvárajúca podmienky na kontrolu jeho uplatňovania v praxi.

V roku 2008 bol štatút Etického kódexu Sociálnej poisťovne využitý dvakrát. Prvý podnet na porušenie etického kódexu, týkajúci sa porušenia etických hodnôt, zanedbania povinností zo strany zamestnanca a porušenia zásad správania sa zamestnanca Sociálnej poisťovne voči klientovi bol riešený v prospech klienta, ktorému Sociálna poisťovňa zaslala ospravedlňujúci list. Na interné porušenie etického kódexu upozornil aj podnet zamestnankyne pobočky Sociálnej poisťovne. Etická komisia Sociálnej poisťovne šikanu zo strany vedúcej zamestnankyne, ktorá mala pracovnoprávne následky, riešila v prospech zamestnankyne a výpoveď zamestnankyne bola zamestnávateľom vzatá späť.

Strategický cieľ č. 2 – Obraz a dôveryhodnosť Sociálnej poisťovne

Významným prvkom vo vzťahu Sociálnej poisťovne ku jej klientom je sústavné zvyšovanie dôveryhodnosti a vytváranie pravdivého obrazu Sociálnej poisťovne v masovokomunikačných prostriedkoch. Nástrojom na dosiahnutie tohto cieľa  je transparentná, pravdivá a aktívna medializácia. 

Na pozitívne ovplyvňovanie verejnej mienky a na zlepšenie informovanosti občanov a klientov Sociálnej poisťovne využívala Sociálna poisťovňa prevažne rozhlasové a televízne stanice, internetové médiá, všetky denníky,  odborné a spoločenské týždenníky a mesačníky. Zamestnanci odborných útvarov Sociálnej poisťovne informovali o výkone sociálneho poistenia aj aktívnou účasťou v  rozhlasových, televíznych reláciách a na tlačových konferenciách, čím priblížili objektívne a pravdivé informácie klientom Sociálnej poisťovne, ale aj širšej verejnosti a prispeli tak k vytváraniu dobrého mena inštitúcie. V mediálnej politike Sociálna poisťovňa využívala aj pravidelné poradenské rubriky v masovokomunikačných prostriedkoch a poskytovanie vybraných informácií pobočkám poisťovne určených na ďalšie zverejnenie v regionálnych masovokomunikačných prostriedkoch alebo prostredníctvom vývesných tabúľ.

V rámci aktívnej spolupráce s médiami a s masovokomunikačnými prostriedkami boli  denníkom, rozhlasovým a televíznym staniciam dodávané informácie v elektronickej podobe alebo naživo. Bol pripravený rad tlačových podujatí pre novinárov (7 tlačových konferencií a 2 brífingy), v spolupráci s vecnými útvarmi inštitúcie bola zabezpečená účasť odborníkov na seminári Sociálnej poisťovne pre médiá, v diskusných reláciách Slovenského rozhlasu, STV, TA3 a v ďalších elektronických a tlačených médiách. Už tradične Sociálna poisťovňa poskytovala aj odbornú pomoc a spoluprácu médiám pri spracovaní rôznych tém a pri príprave rôznych článkov. Napriek všetkým uvedeným aktivitám sa prostredníctvom médií len veľmi ťažko presadzujú  do povedomia občanov tie objektívne informácie o činnosti Sociálnej poisťovne, ktoré jednoznačne hovoria o tom, že Sociálna poisťovňa tu je pre občana.

Za účelom priblíženia činnosti Sociálnej poisťovne verejnosti bol v  júni 2008 po prvýkrát  zorganizovaný Deň Sociálnej poisťovne. Toto podujatia sa uskutočnilo na všetkých pracoviskách Sociálnej poisťovne na Slovensku. Jeho cieľom bolo, okrem prezentácie činnosti útvarov Sociálnej poisťovne,  poskytnúť klientom komplexné služby aj mimo stránkových dní a umožniť im  vytvoriť si obraz o fungovaní a spôsobe práce zamestnancov Sociálnej poisťovne. Pobočky, aj vysunuté pracoviská Sociálnej poisťovne pri tejto príležitosti navštívili stovky občanov. Medzi nimi mali prevahu najmä samostatne zárobkovo činné osoby. Ďalšou oblasťou záujmu klientov počas tohto podujatia bolo dôchodkové poistenie, a vzhľadom na blížiaci sa termín uzatvorenia II. dôchodkového piliera, aj možnosť prejaviť svoju vôľu vystúpiť z II. piliera. Poistencov zaujímali aj informácie týkajúce sa dôchodkových nárokov alebo už poberaných dôchodkových dávok. Mnohí klienti využili možnosť osobne získať podrobnejšie informácie v súvislosti  s prechodom na euro, ale aj o starobnom dôchodkovom sporení. Najvyššiu návštevnosť mala bratislavská pobočka Sociálnej poisťovne na Záhradníckej ulici. Vysoký počet návštevníkov zaznamenali aj pobočky v Košiciach, Prešove, Nových Zámkoch, Žiline, Nitre a vo Svidníku.

Strategický cieľ č. 3 – Rozvoj ľudských zdrojov, kvality pracovného života a inštitúcie

Základným a rozhodujúcim činiteľom na splnenie strategických cieľov Sociálnej poisťovne naďalej zostávajú jej kvalifikované a motivované ľudské zdroje, pracujúce v dobrom pracovnom prostredí rozvíjajúcej sa inštitúcie, ktorá im okrem pracovných príležitostí dáva aj adekvátne záruky sociálnych istôt.

Ťažiskovou oblasťou je optimalizácia kvalifikačnej štruktúry a kvalifikácie zamestnancov potrebných na výkon činnosti Sociálnej poisťovne.

V roku 2008 bola naďalej venovaná zvýšená pozornosť výberu zamestnancov na pracovné miesta dávkových referentov v sekcii dôchodkového poistenia. Odborné vzdelávanie zamestnancov sekcie dôchodkového poistenia sa uskutočňuje s cieľom, aby agendu dávok dôchodkového poistenia vykonávali kvalifikovaní zamestnanci, schopní vybavovať kvalitne a včas dôchodkové nároky klientov Sociálnej poisťovne. Uskutočnil sa nábor zamestnancov na pozíciu dávkového referenta z prostredia stredných škôl v bratislavskom regióne, pričom postup pri výbere týchto zamestnancov bol inovovaný využitím prípadových štúdií.

Za účelom získania odbornej spôsobilosti na pracovné činnosti v sekcii dôchodkového poistenia sa aj v roku 2008 uskutočnila odborná adaptačná príprava, ktorej teoretickú časť zabezpečuje lektorský zbor Sociálnej poisťovne, tvorený najmä zamestnancami sekcie dôchodkového poistenia. Po skončení odbornej adaptačnej prípravy sa novoprijatí zamestnanci podrobili skúške odbornej spôsobilosti, ktorú úspešne vykonalo 26 novoprijatých zamestnancov. Za účelom preradenia zamestnanca do vyššej tarifnej triedy vykonalo úspešne skúšku odbornej spôsobilosti 13 zamestnancov.

Priebežne bola zabezpečovaná vstupná adaptačná príprava aj pre ostatných  novo prijatých zamestnancov v súlade s vnútorným predpisom Sociálnej poisťovne.

Prioritou v oblasti odbornej spôsobilosti posudkových lekárov sociálneho poistenia Sociálnej poisťovne bolo získanie odbornej spôsobilosti na výkon špecializovaných pracovných činností v špecializačnom odbore posudkové lekárstvo a tým aj licencie na výkon lekárskej posudkovej činnosti na inom mieste, ako v zdravotníckom zariadení. U novoprijatých zamestnancov Sociálnej poisťovne bolo naďalej podmienkou prijatia do pracovného pomeru na miesto posudkového lekára ich zaradenie do špecializačného štúdia v odbore posudkové lekárstvo. K                  31. decembru 2008 malo špecializáciu v špecializačnom odbore posudkové lekárstvo 71,29% posudkových lekárov pobočiek Sociálnej poisťovne a 95% posudkových lekárov Sociálnej poisťovne, ústredie. Licenciu na výkon lekárskej posudkovej činnosti malo 63,64 % posudkových lekárov sociálneho poistenia pobočiek Sociálnej poisťovne, čo v porovnaní s rokom 2007 znamená nárast o vyše 2 percentuálne body, a 85 % posudkových lekárov sociálneho poistenia Sociálnej poisťovne, ústredie. V roku 2008 atestačnú skúšku úspešne absolvovalo 21 posudkových lekárov Sociálnej poisťovne.

V roku 2008 pokračovala v bratislavskom regióne realizácia projektu „Sociálna poisťovňa – nová proklientska inštitúcia“, financovaného z prostriedkov ESF. Hlavným cieľom projektu bolo skvalitnenie a zefektívnenie poskytovaných služieb Sociálnej poisťovne prostredníctvom realizácie vzdelávacích aktivít vlastných zamestnancov. V rámci projektu boli realizované tieto vzdelávacie moduly
•	odborná adaptačná príprava dávkových referentov v sekcii dôchodkového poistenia,
•	kaučing pre školiteľov odbornej adaptačnej prípravy v sekcii dôchodkového poistenia, 
•	príprava interného tímu lektorov,
•	manažérske vzdelávanie pre stredný a vyšší manažment,
•	mediálny  tréning,
•	kaučing pre vedúcich zamestnancov,
•	základy komunikácie s klientom,
•	odborná jazyková príprava,
•	ECDL,
ktorých sa zúčastnilo celkom 1161 zamestnancov zo Sociálnej poisťovne, ústredie a z dvoch bratislavských pobočiek Sociálnej poisťovne.

Odborné vzdelávanie v organizačných útvaroch ústredia a v pobočkách Sociálnej poisťovne prebiehalo v súlade s plánom vzdelávania zamestnancov Sociálnej poisťovne na rok 2008. Zámerom školení zamestnancov pobočiek Sociálnej poisťovne bolo zlepšiť informačnú a poradenskú činnosť voči klientom Sociálnej poisťovne, ktorí sa v prvom kontakte obracajú najmä na zamestnancov pobočiek Sociálnej poisťovne. Vybraní zamestnanci útvarov nemocenského poistenia pobočiek Sociálnej poisťovne vykonávali pravidelné školenia aj pre zamestnávateľov, v rámci ktorých upozorňovali na aktuálne zmeny v nemocenskom poistení a na potrebu včasného zasielania podkladov pre výplatu nemocenských dávok v záujme predchádzania nespokojnosti klientov.

V priebehu roka 2008 sa riešila implementácia modulu SAP HR Mzdy a personalistika, ako informačnej základne pre riadenie a rozvoj ľudských zdrojov, ktorého nábeh plnej prevádzky sa uskutočnil v polovici roka 2008. Súčasne bol implementovaný aj centrálny dochádzkový systém, ako údajová základňa k výpočtu miezd zamestnancov. Implementácia oboch systémov bola náročná najmä z hľadiska metodického usmerňovania užívateľov.

V roku 2008 pokračovali práce na vytvorení systému motivácie a profesijnej kariéry, t. j. systému odmeňovania a funkčného postupu s cieľom zefektívniť výkon pracovných činnosti zamestnancov. Do platnosti vstúpil nový mzdový poriadok Sociálnej poisťovne, ktorý mal za cieľ vytvoriť podmienky pre objektívny a účinný systém motivácie a odmeňovania zamestnancov. Jeho uplatňovanie v praxi sa počas celého roka 2008 monitorovalo. Cieľom monitoringu bolo na základe poznatkov z jeho uplatňovania v praxi zdokonaliť tento základný predpis pre oblasť odmeňovania. Individuálne motivačné stimuly boli zakomponované vo forme zvýšenia mzdy a to v závislosti na dosahovaných pracovných výsledkoch zamestnanca a vo forme odmeny za kvalitné plnenie pracovných úloh na základe individuálneho hodnotenia.

Stále sa zvyšujúce požiadavky na úroveň a rozsah pracovných výkonov zamestnancov Sociálnej poisťovne vyžadujú neustále vytváranie a obnovovanie ich pozitívneho vzťahu k inštitúcii. Okrem rôznych motivačných faktorov je jedným z účinných nástrojov aj garancia a posilnenie sociálnych istôt zamestnancov Sociálnej poisťovne.

V roku 2008 sa v Sociálnej poisťovni prvýkrát od roku 1999 podarilo zastaviť pokles reálnej mzdy jej zamestnancov. Odmeňovanie zamestnancov sa však nedostalo na úroveň dosahovanú v iných, väčšinou súkromných firmách, v ktorých je agenda rozsahom a náročnosťou porovnateľná s činnosťami vykonávanými zamestnancami Sociálnej poisťovne.

Zamestnancom bol poskytovaný benefit pri trvaní pracovného pomeru k zamestnávateľovi odmenou za kvalitné vykonávanie pracovných činností pri dosiahnutí stanovenej dĺžky trvania pracovného pomeru v súlade s podmienkami dohodnutými v kolektívnej zmluve až do výšky 150 % priznanej mzdy. Sociálna poisťovňa poskytovala svojim zamestnancom, ktorí uzatvorili zamestnaneckú zmluvu o doplnkovom dôchodkovom sporení s niektorou z doplnkových dôchodkových spoločností, príspevok na doplnkové dôchodkové sporenie až do výšky 6 % mzdy.

Sociálna politika Sociálnej poisťovne bola aj v roku 2008 orientovaná na regeneráciu pracovnej sily a kvalitu života zamestnancov poskytovaním rekreácií v svojich doškoľovacích a rekreačných zariadeniach, zabezpečovaním rekreačných pobytov v zariadeniach ONYF Budapešť v  Maďarsku a  v  Kúpeľoch Dudince a.s., možnosťou využitia športovísk (tenisové kurty, futbalové ihrisko, plaváreň, posilňovňa, rehabilitačné cvičenie pre ženy) a vytváraním podmienok na absolvovanie preventívnych lekárskych prehliadok. Zamestnancom bolo poskytované pracovné voľno nad rámec ustanovený Zákonníkom práce s náhradou mzdy v  rozsahu a  za podmienok konkretizovaných v kolektívnych zmluvách. Podľa kolektívnej zmluvy, v súlade so zásadami pre poskytovanie návratných pôžičiek z prostriedkov sociálneho fondu, boli zamestnancom z tohto fondu poskytované návratné pôžičky.

Zvyšovanie kvality pracovného prostredia Sociálnej poisťovne sa zameriavalo na primeranú ochranu zdravia a bezpečnosti pri práci. Úlohy v tejto oblasti boli v roku 2008 plnené v súlade s vypracovanou Koncepciou politiky bezpečnosti a ochrany zdravia pri práci a programom jej realizácie v Sociálnej poisťovni.

Jedným z dôležitých aspektov rozvoja inštitúcie je aj priestorové umiestnenie pracovísk jej útvarov. Aj v roku 2008 bolo hlavným cieľom zlepšenie priestorovej situácie a postupná optimalizácia umiestnenia všetkých pracovísk. Ku koncu roka 2008 bolo z celkového počtu 38 pobočiek vo vlastných priestoroch umiestnených 30 pobočiek (z toho však 8 budov pobočiek nie je plne vyhovujúcich, najmä z kapacitných a prevádzkových dôvodov). Priestorová situácia Sociálnej poisťovne, ústredie nie je vyhovujúca a nepodarilo sa ju vyriešiť ani v roku 2008.

 Prioritná os č.3  – Financie

Finančné zdroje spravované Sociálnou poisťovňou určujú rámec pre plnenie jej zákonných povinností voči klientom a pre jej vlastnú činnosť. Základné fondy a rezervný fond solidarity sú prioritne určené na výplatu dávok a ich solventnosť zo zákona garantuje štát. Správny fond je určený na finančné zabezpečenie predmetu činnosti, na ktorý bola  Sociálna poisťovňa ako verejnoprávna inštitúcia zriadená.

Základným strategickým cieľom Sociálnej poisťovne je sústavné zabezpečenie platobnej schopnosti základných fondov najmä zvyšovaním úspešnosti výberu  poistného a vymáhaním pohľadávok. Plnenie tohto strategického cieľa súčasne zabezpečuje potrebný objem finančných prostriedkov správneho fondu na  zabezpečenie prevádzkyschopnosti celej inštitúcie vrátane finančných zdrojov na realizáciu jej stratégie.

Strategický cieľ č. 1 – Platobná schopnosť poistných fondov

V roku 2008 očakávala Sociálna poisťovňa úspešnosť výberu poistného a príspevkov na starobné dôchodkové sporenie (ďalej len „poistné“) na úrovni 96,05 %. Úspešnosť výberu poistného v roku 2008 mala stabilný vývoj, smerujúci k dosiahnutiu tohto cieľa. Ukazovateľ úspešnosti výberu bežného poistného k 31. decembru 2007 bol 95,79%. V roku 2008, k 31. decembru 2008 bol 96,25%, čo predstavuje nárast o 0,47 percentuálnych bodov.

Ukazovateľ celkovej úspešnosti výberu poistného k 31. decembru 2007 bol 97,62%. V roku 2008, k 31. decembru 2008 bol 99,30%, čo predstavuje nárast o 1,68 percentuálnych bodov.

Vymáhanie pohľadávok je neoddeliteľnou súčasťou zlepšenia výberu poistného. Sociálna poisťovňa využila všetky dostupné zákonné prostriedky na uplatnenie pohľadávok tak, aby sa minimalizoval nárast nových pohľadávok a aby sa každá novovzniknutá pohľadávka uplatnila niektorým zo spôsobov vymáhania. Za týmto účelom boli pohľadávky uplatňované jednak v exekučnom konaní, kde za prvý rok vymáhania sa dosiahlo zvýšenie percenta úspešnosti oproti roku 2007 (kedy úspešnosť vymáhania bola 29,6 %) o viac ako 6 percentuálnych bodov a v druhom roku vykonávania exekúcie sa zvýšila úspešnosť až na viac ako 47%.

Inštitút prevodu pohľadávok Sociálnej poisťovne do mandátnej správy  bol v roku 2008 realizovaný na základe platnej zmluvy tromi sumárnymi zoznamami. Percento úspešnosti vymáhania pohľadávok týmto spôsobom je za rok 2008 porovnateľné s rokom 2007, avšak výsledky vymoženia pohľadávok prevedených do mandátnej 

správy za rok 2008 sa v plnej miere prejavia až v roku 2009, keďže tretím sumárnym zoznamom boli pohľadávky prevedené až v decembri 2008.

V roku 2008 bolo vydaných 4623 rozhodnutí o povolení splátok dlžných súm, z ktorých viac ako 53% sa úspešne realizovalo.

V roku 2008 sa realizoval aj inštitút postúpenia pohľadávok a to  predovšetkým pri dlhodobých pohľadávkach. Do Slovenskej konsolidačnej, a.s., boli postúpené pohľadávky voči dlžníkom, na ktorých majetok bol vyhlásený konkurz alebo vstúpili do likvidácie, v objeme 15 miliárd korún.  Realizovalo sa aj postúpenie pohľadávok vzniknutých za obdobie pred 1. januárom 2004  tretej osobe v objeme 2,7 miliardy korún.  Postúpením pohľadávok sa pre zamestnancov Sociálnej poisťovne vytvoril priestor pre priamu orientáciu na dlžníka už v čase pred realizáciou núteného výkonu rozhodnutia, čo je hlavným zámerom na predchádzanie kumulácie objemu pohľadávok Sociálnej poisťovne.

Strategický cieľ č. 2 – Finančná a prevádzková efektívnosť

Aj v roku 2008 boli činnosti pri plnení tohto strategického cieľa zamerané na optimalizáciu nákladov na správu a výkon činnosti prostredníctvom sústavnej analýzy stavu a efektívnosti hospodárenia a vytvorenia integrovaného systému správy finančných tokov.

Pre zabezpečenie integrovaného systému správy finančných tokov sa po prípravných prácach, pilotnej prevádzke a školení všetkých dotknutých zamestnancov realizovaných v roku 2007, pokračovalo v implementácii systému finančného riadenia integráciou centralizovaného účtovného systému v podmienkach Sociálnej poisťovne.

V rámci integrácie účtovného systému bolo zabezpečené centrálne sledovanie účtovných operácií organizačných zložiek Sociálnej poisťovne, on-line kontrola účtovných operácií, elektronické spracovanie bankových výpisov účtu správneho fondu, elektronické vytváranie platobných médií na úhradu dodávateľských faktúr v požadovanej štruktúre na prenos dát prostredníctvom informačného systému Štátnej pokladnice, centrálna evidencia kmeňových dát dodávateľov a odberateľov, prepojenie produkčných systémov JVP, EMPRESS, ZPZ, SDS a ISSM s centralizovaným účtovným systémom a to automatizovaným spracovaním príjmov Sociálnej poisťovne.

Súčasťou účtovného systému je pokladňa správneho fondu, ktorej funkcionalita bola rozšírená v ďalšej etape. Centralizovaný účtovný systém bol upravený o neštandardné riešenia modulu SAP FI na podmienky Sociálnej poisťovne. Okrem legislatívnych, účtovných a finančných výkazov, ktoré sú štandardom modulu, systém zabezpečuje napr. spracovanie finančného výkazu o plnení rozpočtu subjektu verejnej správy, ktorý je neštandardom účtovného systému SAP modulu FI. (štandardom modulu SAP PSM). Prvá etapa implementácie systému finančného riadenia bola ukončená paralelným spracovaním účtovníctva v účtovnom systéme SOFTIP UCR a SAP FI v Sociálnej poisťovne, ústredie mesiacom marec 2008 a v pobočkách Sociálnej poisťovne mesiacom apríl 2008.

Integrácia centralizovaného systému personalistiky a miezd, modulu SAP HR začala prvá časť II. etapy implementácie systému finančného riadenia v podmienkach Sociálnej poisťovne. Systém zabezpečuje centrálnu databázu personálnych a mzdových údajov s decentralizovaným spôsobom spracovania miezd podľa organizačných zložiek Sociálnej poisťovne. Funkcionalitou systému je elektronické vytváranie platobných médií na úhradu miezd a elektronická výplatná páska. V priebehu implementácie prvej časti II. etapy boli navzájom integrované systémy - systém personalistiky a miezd s centrálnym dochádzkovým systémom a s centrálnym účtovným systémom. Spracovaním miezd za mesiac júl 2008, po paralelnej prevádzke v systémoch SAP HR a SOFTIP PAM za mesiace apríl - jún 2008, bola táto etapa ukončená.

Nadväzne na prvú časť II. etapy za účelom zefektívnenia organizácie práce sa začala druhá časť II. etapy  implementácie systému finančného riadenia. Pracovné skupiny zložené zo zamestnancov Sociálnej poisťovne a zamestnancov dodávateľa vytvorili „Návrh riešenia aplikačných modulov SAP PSM, FI-AA, MM a CO v rámci implementácie systému finančného riadenia vrátane integrácie do prostredia informačného systému Sociálnej poisťovne“. Návrh obsahuje špecifické informácie a procesy finančného riadenia v Sociálnej poisťovni podľa jednotlivých oblastí.

Modul PSM je určený pre detailné sledovanie rozpočtu Sociálnej poisťovne, modul MM zabezpečí spracovanie materiálového hospodárstva (zásob) v Sociálnej poisťovni, modul FI-AA reflektuje na majetok Sociálnej poisťovne a modul CO – controling zabezpečuje detailnejšie sledovanie jednotlivých nákladov na nákladových a výnosov na výnosových strediskách Sociálnej poisťovne. Systém finančného riadenia v podmienkach Sociálnej poisťovne je dekorovaný prepojením jednotlivých systémov, ich vzájomnými väzbami a integráciou jednotlivých modulov PSM, FI-AA, MM, CO s centralizovaným účtovným systémom modulom SAP FI a systémom personalistiky a miezd SAP HR. Zároveň bolo navrhnuté riešenie aplikačných modulov k integrácii evidencie výplaty poistných dávok s hlavnou účtovnou knihou automatizovaným spracovaním príjmov a výdavkov základných fondov v ústredí na dennej báze a výdavkov základných fondov v pobočkách na mesačnej báze v centralizovanom účtovnom systéme. Počas tejto etapy bola rozšírená funkcionalita pokladne on-line spracovaním hotovostných pokladničných operácií (príjmov a výdavkov) správneho fondu.

Optimalizácia nákladov na správu a výkon činnosti boli kritériami rozpočtového procesu. Náklady na správu a činnosť boli členené  podľa účelového určenia a z hľadiska konečnej spotreby. Stanovenie finančných prostriedkov  na jednotlivé okruhy nákladov sa opieralo o výsledky hodnotenia vývoja cenovej úrovne v hospodárstve, vyhodnocovanie časových radov  a o ďalšie analytické postupy.

Súčasťou optimalizácie nákladov bola aj efektívna investičná činnosť, súčasťou ktorej bolo dôsledné posudzovanie a vyhodnocovanie oprávnenosti požiadaviek pobočiek a ústredia na obstaranie jednotlivých investičných akcií. Ich zohľadnenie v rozpise rozpočtu na rok 2008 bolo zamerané predovšetkým na aktivity, ktorých výsledkom bola obnova hmotného majetku, zlepšenie jeho stavebno-technického stavu a úspora energií.
V roku 2008 bola uskutočnená I. etapa rekonštrukcie obvodového plášťa prevádzkovej budovy a rekonštrukcia archívu pobočky Košice, rekonštrukcia okien pobočiek Bratislava okolie, Topoľčany a Dolný Kubín, začala sa rekonštrukcia zdravotechniky v budove na ul. 29. augusta 8 a taktiež sa začala výstavba novej prevádzkovej budovy pobočky Rimavská Sobota.

Dôležitým strategickým opatrením prioritnej osi Financie bolo zavedenie eura v podmienkach Sociálnej poisťovne. Projekt zavedenia eura v Sociálnej poisťovni riadil koordinačný výbor na úrovni riaditeľov sekcií a plnenie úloh bolo kontrolované generálnym riaditeľom Sociálnej poisťovne.

K prvým úlohám v procese zavedenia eura v Sociálnej poisťovni patrila iniciatívna účasť na legislatívnom procese prípravy právnych predpisov súvisiacich so zavedením eura a dotýkajúcich sa činnosti Sociálnej poisťovne.

Sociálna poisťovňa koordinovala projekt zavedenia eura s orgánmi riadiacimi zavedenie eura v Slovenskej republike, pracovnými výbormi pre verejnú správu a legislatívu, so splnomocnencom vlády Slovenskej republiky pre zavedenie eura a s rezortným ministerstvom, ako aj, najmä z dôvodu zabezpečenia duálneho zobrazovania sumy dávok sociálneho poistenia a ich výplaty v období po prechode na euro, s ďalšími partnermi - Slovenskou poštou, Ústredím práce, sociálnych vecí a rodiny, Štátnou pokladnicou, Asociáciou bánk a komerčnými bankami.
    
V rámci úpravy vnútorných predpisov Sociálna poisťovňa metodickými usmerneniami vymedzila základné zmeny procesov v jednotlivých oblastiach činnosti Sociálnej poisťovne, potrebné na zabezpečenie prechodu na euro a upravila postupy pri prepočte a duálnom zobrazovaní súm v eurách, výpočte dávok, predpisovaní dlžných súm poistného, penále a pri ukladaní pokút.

Po získaní základných legislatívnych informácii o zavedení eura v oblasti sociálneho poistenia, definujúcich rozsah potrebných zmien v informačných systémoch a zabezpečení finančných zdrojov na konverziu informačných systémov, boli v rámci konverzie informačných systémov Sociálnej poisťovne (prebiehajúcej v troch fázach – zavedenie duálneho zobrazovania, samotný prechod systémov na euro a odstránenie duálneho zobrazovania), po definícii požiadaviek na konkrétne úpravy, vypracované špecifikácie a požiadavky na dodávateľov, resp. interných riešiteľov. Po vypracovaní harmonogramov úprav jednotlivých podsystémov informačných systémov Sociálnej poisťovne boli ich úpravy zmluvne zabezpečené u dodávateľov.
 
Ako prevencia prípadnej neschopnosti zabezpečiť výplaty dávok sociálneho poistenia v riadnych výplatných termínoch v prvých dňoch po zavedení eura v súvislosti s časom potrebným na spustenie IS partnerov Sociálnej poisťovne v novej mene, či v súvislosti s nedostatkom obeživa, bolo v roku 2008 uskutočnených viacero rokovaní so Slovenskou poštou, a. s., Slovenskou  bankovou asociáciou, Štátnou pokladnicou a komerčnými bankami. V spolupráci so  Slovenskou poštou, a. s., boli nastavené IS, výmena údajov, zúčtovanie a ďalšie procesy v oboch inštitúciách, ako aj dohodnuté poskytnutie  zálohy  Slovenskej pošte, a. s., na predzásobenie sa euroobeživom na prvé splatnosti tak, aby  bola zabezpečená výplata dávok v národnom okruhu, ako aj  v okresnom okruhu a prostredníctvom poštových peňažných poukazov typu E načas.

Veľkú pozornosť pri príprave na zavedenie eura Sociálna poisťovňa venovala vzdelávaniu zamestnancov.

Z dôvodu získania praktických skúseností od zahraničných inštitúcií, ktoré zabezpečovali prechod z národnej meny na euro v predchádzajúcich rokoch, Sociálna poisťovňa zorganizovala dva semináre s predstaviteľmi slovinskej a nemeckej dôchodkovej poisťovne. V spolupráci s Ministerstvom práce, sociálnych vecí a rodiny Slovenskej republiky a v spolupráci s Národnou bankou Slovenska, Sociálna poisťovňa zabezpečila regionálne semináre zamerané na  problematiku zavedenia eura v oblasti sociálneho poistenia pre zamestnancov pobočiek Sociálnej poisťovne a školenia pre pokladníkov zamerané na rozpoznávanie pravosti eurobankoviek. Zamestnanci odborných útvarov Sociálnej poisťovne, ústredie a pobočiek Sociálnej poisťovne boli v súvislosti s prechodom na euro školení na poradách a seminároch v jednotlivých oblastiach pôsobnosti Sociálnej poisťovne v témach uplatňovania legislatívy súvisiacej so zavedením eura, duálneho zobrazovania, prepočtov, výpočtov dávok, výberu poistného, vymáhania pohľadávok, inventarizácie majetku, účtovnej závierky,  či zaškoľovaní na prácu s konvertovanými IS. Napr. sekcia dôchodkového poistenia v roku 2008 usporiadala pre svojich zamestnancov a zamestnancov pobočiek Sociálnej poisťovne spolu štyri školenia o prechode na euro zamerané na duálne zobrazenie v oblasti dôchodkového poistenia a jeden seminár zameraný na spracovanie dôchodkovej agendy v období prechodu na euro a zvýšenia dôchodkových dávok od 1. januára 2009. Cieľom uvedených aktivít bolo zabezpečiť bezproblémový prechod Sociálnej poisťovne na novú menu v oblasti dôchodkového poistenia.

Ako už bolo uvedené, vzhľadom na komplexnosť zmien v oblasti sociálneho poistenia, ako aj charakter služieb, ktoré Sociálna poisťovňa poskytuje, kladie veľký dôraz na informovanie klientov. V zmysle plánu komunikačných aktivít Sociálnej poisťovne v súvislosti s prechodom na euro, vytvorila Sociálna poisťovňa na svojej internetovej stránke osobitý banner o problematike zavedenia eura, ktorý obsahuje informácie pre poberateľov dávok a platiteľov poistného, otázky a odpovede k problematike, ako aj kalkulačku na prepočet slovenských korún na eurá. Okrem publikovania článkov v časopise Národné poistenie iniciovala Sociálna poisťovňa tematické prílohy v denníkoch a mesačníkoch a tematické relácie v elektronických médiách o eure a vplyve prechodu na euro na dávky sociálneho poistenia a ďalšie.

V súlade s proklientskou orientáciou výkonu činností Sociálnej poisťovne pri  zabezpečovaní prechodu Sociálnej poisťovne na euro sa kládol dôraz na to, aby sa zmeny v čo najmenšej miere dotkli jej klientov, resp. aby klientom Sociálnej poisťovne v súvislosti so zavedením eura nevznikli žiadne nové povinnosti, či výdavky. Jednou z najdôležitejších zásad prechodu na euro sa stala zásada „nepoškodiť občana“, z ktorej Sociálna poisťovňa v súlade so zákonom                        č. 659/2007 Z. z. o zavedení meny euro v Slovenskej republike a o zmene a doplnení niektorých zákonov vychádzala pri prepočte hodnôt zo slovenských korún na eurá (napr. pri prepočte dávok, poistného atď.), ktoré zaokrúhľovala  v prospech svojich klientov.

V súvislosti s opatrením zameraným na informovanie klientov bolo najdôležitejším prostriedkom informačnej kampane duálne zobrazovanie súm dávok sociálneho poistenia v rozhodnutiach, výzvach a oznámeniach. S duálnym zobrazovaním Sociálna poisťovňa začala v súlade s generálnym zákonom od augusta 2008.

Sociálna poisťovňa duálne zobrazovala aj konečné sumy poistného, pokuty, penále, náhrad trov konania v rozhodnutiach, ktorými predpisovala dlžnú sumu poistného, pokutu, penále alebo ktorými priznávala náhradu trov konania.

Okrem toho Sociálna poisťovňa počas novembra 2008 adresne usmernila listom všetky samostatne zárobkovo činné osoby (cca 270 000), všetky dobrovoľne poistené osoby (cca 99 000) ako sa postupuje pri platení poistného na sociálne poistenie a príspevkov na starobné dôchodkové sporenie v súvislosti s prechodom na euro od 1. januára 2009.  Pre zamestnávateľov bolo toto usmernenie uverejnené na internetovej stránke Sociálnej poisťovne a na stránke IS Elektronický zber údajov.

Klienti Sociálnej poisťovne mohli získať ďalšie informácie a odpovede na konkrétne otázky aj na internetovej stránke Sociálnej poisťovne v poradni v sekcii Euro, ako aj položiť svoju otázku prostredníctvom elektronickej poradne alebo kontaktovať priamo zamestnancov odboru komunikácie s verejnosťou telefonicky.

Pri hodnotení úloh súvisiacich so zavedením eura v podmienkach Sociálnej poisťovne možno konštatovať, že Sociálna poisťovňa splnila v stanovených termínoch všetky úlohy vyplývajúce z legislatívnych úprav zavedenia eura v Slovenskej republike, ako aj úlohy vyplývajúce z  harmonogramu prípravy Sociálnej poisťovne na zavedenie eura a to v súlade so zákonnými ustanoveniami upravujúcimi zavedenie eura v Slovenskej republike. Výsledkom úspešného prechodu Sociálnej poisťovne na euro a splnenia tohto strategického opatrenia bola o. i. aj výplata zvýšených dôchodkov v eurách od januára 2009 pre cca 1 260 tis. poberateľov dôchodkov vrátane dôchodkov vyplácaných mimo územia Slovenskej republiky, ako aj rent poskytovaných z úrazového poistenia, ktorých zvýšenie bolo tiež bezproblémovo realizované.

Prioritná os č.4 – Vnútorné procesy

Výkon činností Sociálnej poisťovne má procesný charakter. Popis procesov súčasného stavu je východiskom pre ich optimalizáciu a vzájomné zlaďovanie. V súčasnosti chýba komplexný procesný model činností celej inštitúcie a preto sa v roku 2008 začali niektoré čiastkové práce smerujúce k analýze procesov súčasného stavu a k  vytvoreniu optimálnych,  previazaných a zdrojovo zabezpečených procesov budúceho stavu. Vzhľadom na svoju špecifičnosť je v tejto prioritnej osi ako samostatný, prierezový strategický cieľ zaradená aj informačná podpora výkonu činnosti Sociálnej poisťovne.

Strategický cieľ č. 1 – Rozvoj informačného systému na podporu výkonu činnosti Sociálnej poisťovne

Informatická podpora výkonu činnosti Sociálnej poisťovne má v sústave strategických cieľov osobitné postavenie. Je to dané tým, že problematika informačného systému tvorí samostatný komplex, ktorý je ale súčasne previazaný s prierezovými alebo špecifickými procesmi výkonu jednotlivých činností Sociálnej poisťovne.

V roku 2008 najdôležitejšími úlohami v oblasti rozvoja  informačných systémov Sociálnej poisťovne bolo 
-	zabezpečenie prechodu informačných systémov Sociálnej poisťovne na euro,
-	implementácia legislatívnych úprav vyplývajúcich z dvoch noviel zákona                           o sociálnom poistení  (zákon č. 434/2008 Z. z. a zákon č. 449/2008 Z. z.) a nálezu ÚS SR č. 204/2008 Z. z. do informačných systémov Sociálnej poisťovne,
-	implementácia legislatívnych úprav vyplývajúcich z noviel zákona o starobnom dôchodkovom sporení (zákon č. 62/2008 Z. z., zákon č. 434/2008 Z. z. a zákon č. 449/2008 Z. z.),
-	realizácia sprístupnenia informácie o zmenách stavu individuálneho účtu poistenca,
-	realizácia úloh vyplývajúcich pre Sociálnu poisťovňu z Národnej koncepcie informatizácie verejnej správy a z Koncepcie rozvoja informačných systémov verejnej správy,
-	implementácia systémov pre finančné riadenie inštitúcie,  
-	nasadenie podpory riadenia prevádzky, technickej infraštruktúry a bezpečnosti IS SP.

Úlohou informatickej podpory v roku 2008 bolo v maximálne možnej miere zabezpečiť efektívnu podporu dosahovania strategických cieľov Sociálnej poisťovne a  ďalších súvisiacich procesov prostriedkami informačných a komunikačných technológií a formou IT služieb. Plnenie strategických úloh v roku 2008 bolo zamerané na podporu ťažiskových oblastí výkonu činnosti Sociálnej poisťovne
-	konanie o dávkach a výplata dávok v jednotlivých druhoch poistenia (dôchodkového, nemocenského, úrazového poistenia, poistenia v nezamestnanosti a garančného poistenia), 
-	výber poistného a príspevkov na starobné dôchodkové sporenie,
-	postupovanie príspevkov na starobné dôchodkové sporenie dôchodkovým správcovským spoločnostiam,
-	výkon lekárskej posudkovej činnosti.

V rámci príprav Sociálnej poisťovne na euro boli v roku 2008 zabezpečené príslušné externé a interné riešiteľské kapacity za účelom vykonania zmien (úprav) prevádzkovaného aplikačného programového vybavenia (APV) a vývoj nových častí APV v súlade s potrebami implementácie komplexnej informatickej podpory pri prechode Sociálnej poisťovne na euro. Jednotlivé projekty boli riešené na základe schváleného plánu aktivít a harmonogramu realizácie, ktorý rešpektoval zásadné termíny pri zavádzaní eura.

Vecné zameranie projektov bolo orientované na úpravu APV informačných systémov zabezpečujúcich výplatu dávok sociálneho poistenia (informačné systémy pre nemocenské poistenie a lekársku posudkovú činnosť - IS NP a LPČ, poistenie v nezamestnanosti a garančné poistenie - IS PvNGP, úrazové poistenie - IS DAUP, dôchodkové poistenie – IS DP), ako aj na úpravu APV informačných systémov zabezpečujúcich výber poistného a postupovanie príspevkov na starobné dôchodkové sporenie (informačné systémy pre výber poistného - IS JVP, starobné dôchodkové sporenie – IS SDS, elektronický zber údajov – IS EZU). Súčasťou prác boli aj zmeny tlačív a formulárov používaných v styku s klientom.

V súlade s globálnymi a detailnými harmonogramami úloh na prechod IS SP na euro bol realizovaný v plnom rozsahu tak z hľadiska duálneho zobrazovania po zverejnení konverzného kurzu, ako aj z hľadiska ostrej eurokonverzie k 1. januáru 2009 vo všetkých relevantných systémoch IS SP.

Na základe schválených dvoch noviel zákona o sociálnom poistení a nálezu ÚS SR v priebehu roku 2008 boli v súlade s definovanými požiadavkami vecných útvarov vykonané úpravy prevádzkovaných informačných systémov. V rámci nich boli zapracované zmeny v informačných systémoch zabezpečujúcich výplatu dávok sociálneho poistenia (IS NPaLPČ, IS PvNGP, IS DAUP, IS DP), zmeny v podporných informačných systémoch (podpora pre spisovanie žiadosti o dôchodok – AIS DP), ako aj zmeny APV informačných systémov zabezpečujúcich výber poistného a postupovanie príspevkov na starobné dôchodkové sporenie (IS JVP, IS SDS, IS EZU). Implementácia legislatívnych úprav vyplývajúcich z troch  noviel zákona o starobnom dôchodkovom sporení si vyžadovala rozsiahle zmeny v IS SDS.

Rozvoj informatickej podpory výkonu činností Sociálnej poisťovne vychádzajúci z Koncepcie IS SP bol v roku 2008 zameraný najmä na implementáciu centralizovaného informačného systému finančného riadenia pre podporu riadenia a transparentnosti finančných procesov. Realizácia sa týkala ďalšieho rozvoja centralizovaného účtovníctva integrovaného na finančné toky výberu poistného (príjmy do fondov sociálneho poistenia). Z pohľadu vnútorného riadenia inštitúcie bola realizovaná implementácia centralizovanej podpory personalistiky a miezd.

V rámci riadenia prevádzky IS SP a dodávky technologickej infraštruktúry bola zabezpečená centralizácia a integrácia údajovej základne IS SP na technologických zariadeniach s vysokou kapacitou, výkonom a dostupnosťou vrátane implementácie záložného systému. Za účelom zvýšenia efektivity riadenia  prevádzky IS SP pokračuje v riešení projektu monitorovania spoľahlivosti a dostupnosti aplikačných služieb poskytovaných IS SP pri rešpektovaní ITIL štandardov.

Systém IS EZU, ktorý zabezpečuje elektronizáciu komunikácie Sociálnej poisťovne s klientmi bol dopracovaný o ďalšie služby zabezpečujúce zber údajov. Ďalšie  aplikačné služby boli zamerané na skvalitnenie sprístupňovania informácií spolupracujúcim subjektom štátnej a verejnej správy. Sociálna poisťovňa vo svojich dátových registroch naďalej overovala špecifické údaje pre bankový sektor v Slovenskej republike.

Na základe  zákona o sociálnom poistení bolo v roku 2008 zabezpečené sprístupnenie informácie o zmenách individuálneho účtu poistenca predpísanými spôsobmi, a to
-	v tlačenej forme,
-	sprístupnením na internetovej stránke Sociálnej poisťovne  pre poistenca, ktorému pobočkou Sociálnej poisťovne boli pridelené príslušné zabezpečovacie prostriedky  (prihlasovacie meno, heslo, grid karta).

V súlade s „Národnou koncepciou informatizácie verejnej správy“ a „Koncepciou rozvoja informačných systémov verejnej správy“ bola koordinovane so schválenou stratégiou Sociálnej poisťovne podľa metodiky Ministerstva financií Slovenskej republiky vypracovaná v septembri 2008 „Koncepcia rozvoja informačného systému Sociálnej poisťovne v horizonte rokov 2008 – 2012“ (ďalej len „Koncepcia IS SP“). V Koncepcii IS SP sú identifikované strategické úlohy spolu so zámermi v oblasti rozvoja aplikačných služieb poskytovaných IS SP. Vytýčené strategické úlohy a zámery pokrývajú prakticky všetky informatické ciele obsiahnuté v stratégii Sociálnej poisťovne. Zvlášť treba pritom poukázať na skutočnosť, že realizácia strategických úloh Koncepcie IS SP zabezpečí podmienky na zvýšenie úrovne informatickej podpory výkonu procesov vo všetkých oblastiach definovaných v stratégii Sociálnej poisťovne. V nadväznosti na Koncepciu IS SP bola spracovaná štúdia realizovateľnosti  „Elektronizácia služieb v sociálnej oblasti“, na základe ktorej Sociálna poisťovňa pripravuje projekt, ktorý bude realizovaný v rámci Operačného programu informatizácie spoločnosti.

V súvislosti s automatizáciou výkonu exekučných zrážok vykonávaných z dôchodkov, bolo v októbri 2008 odovzdané do rutinného používania programové vybavenie na výpočet a prepočet exekučných zrážok a v priebehu októbra a novembra 2008 bol v oddelení zrážok z dôchodkových dávok vykonaný zápis údajov do databázy systému exekučných zrážok cca 14 500 poberateľov dôchodkov, ktorým sa vykonávajú zrážky z dôchodku. V decembri 2008 bol v systéme exekučných zrážok vykonaný prepočet cca 82% exekučných zrážok, evidovaných v systéme a povinným a oprávneným bolo zaslaných cca 60 tis. oznámení o vykonávaní zrážok z dôchodku.

Strategický cieľ č. 2 – Optimalizácia a zdokonaľovanie vnútorných procedúr Sociálnej poisťovne
	
V rámci racionalizácie technologických procesov v oblasti rozhodovania o nároku na dôchodkovú dávku podľa medzinárodných dohovorov bol vytvorený kmeňový súbor dôchodcov, ktorým sa dôchodok vypláca mimo územia Slovenskej republiky. Prostredníctvom tohto systému sa vykonávajú aj výplaty dôchodkov do cudziny a tiež kontrola žitia týchto poberateľov dôchodkov.

V roku 2008 bola spustená ostrá prevádzka automatizovaného systému správy registratúry pre evidovanie, manipuláciu, tvorbu a ukladanie registratúrnych záznamov všeobecnej registratúry v Sociálnej poisťovni, ústredie. Pobočky Sociálnej poisťovne boli počas roka postupne pripájané do systému v rámci testovacej prevádzky. Zamestnanci ústredia zároveň realizovali školenia používateľov tohto systému pre všetky pobočky Sociálnej poisťovne.

V oblasti koordinácie systémov sociálneho zabezpečenia bola v roku 2008 činnosť Sociálnej poisťovne zameraná na prípravu aplikácie nového nariadenia (ES) č. 883/2004 o koordinácii systémov sociálneho zabezpečenia (ďalej len „nariadenie“) a jeho vykonávacieho nariadenia. Činnosť Sociálnej poisťovne sa naďalej zameriavala na prácu v Správnej komisii pre sociálne zabezpečenie migrujúcich osôb, v Technickej komisii pre spracovanie údajov a v Pracovnej skupine pre sociálne otázky v Bruseli, ktorá prerokovávala problematické ustanovenia a záverečné články týkajúce sa finančných ustanovení pripravovaného vykonávacieho nariadenia. Sociálna poisťovňa za aktívnej účasti vecných útvarov predkladala návrhy, pripomienky a stanoviská k nótam, súvisiacim s prerokovávanými ustanoveniami.

Veľká časť aktivít Sociálnej poisťovne v roku 2008 súvisela s prípravou na elektronickú výmenu údajov (EESSI) v nadväznosti na nadobudnutie účinnosti nariadenia a vykonávacieho nariadenia od 1. januára 2010. Predmetná výmena správ a odkazov obsahujúcich údaje sociálneho zabezpečenia vo forme  štandardizovaných elektronických dokumentov medzi jednotlivými inštitúciami členských štátov, ktorá nahradí papierové formuláre, sa bude realizovať cez tzv. prístupové body na národných úrovniach, ktoré budú prechádzať cez centrálnu databázu na úrovni Spoločenstva. Sociálna poisťovňa bola určená ako prístupové miesto a bude plniť úlohy v tomto smere aj pre ďalšie inštitúcie v Slovenskej republike spravujúce osobitné systémy sociálneho zabezpečenia. V rámci prípravy Sociálnej poisťovne na úlohy vyplývajúce z EESSI bola zriadená pracovná skupina, ktorej cieľom je zabezpečiť procesy súvisiace s elektronickou výmenou údajov.

Sociálna poisťovňa sa podieľala aj na úlohách vyplývajúcich z členstva v  ´ad hoc´ skupinách pre dôchodky, identifikačný manažment a overovanie údajov, pre pracovné úrazy a choroby z povolania, a pre dávky v nezamestnanosti, ktoré boli vytvorené Európskou komisiou v priebehu roka 2007, a ktorých činnosť pokračovala naďalej v roku 2008.

V rámci spolupráce s príslušnými inštitúciami členských štátov EÚ v oblasti koordinácie systémov sociálneho zabezpečenia  sa Sociálna poisťovňa zúčastnila na bilaterálnych rokovaniach s predstaviteľmi zahraničných inštitúcií. Rokovanie so zástupcami  nemeckej inštitúcie DVKA bolo zamerané na riešenie otázok v oblasti nemocenského poistenia a výberu poistného, s írskou inštitúciou sociálneho poistenia Welfare  na  otázky nemocenského poistenia a uplatniteľnej legislatívy, k problematike dôchodkového poistenia sa uskutočnilo rokovanie so styčnými orgánmi nemeckých nositeľov dôchodkového poistenia, s Českou správou sociálneho zabezpečenia k otázkam súvisiacim s oblasťou uplatniteľnej legislatívy, nemocenského poistenia, lekárskej posudkovej činnosti, dôchodkového poistenia a vymáhania pohľadávok, s inštitúciou Spojeného kráľovstva Veľkej Británie a Severného Írska Pension Service k otázkam súvisiacim s poistením v nezamestnanosti, s belgickou inštitúciou ONSS k problematike uplatniteľnej legislatívy, s rakúskou inštitúciou AUVA k problematike úrazového poistenia, so švédskou inštitúciou IAF a s nemeckým Národným úradom práce k problematike poistenia v nezamestnanosti a s maďarskou inštitúciou ONYF k problematike dôchodkového poistenia.

V oblasti bilaterálnych zmlúv o sociálnom zabezpečení Sociálna poisťovňa participovala na rokovaniach k zmluvám o sociálnom zabezpečení s Austráliou, Kóreou a Izraelom. V rámci medzinárodnej spolupráce sa Sociálna poisťovňa aktívne zapájala do činnosti medzinárodných organizácií MASZ, ESIP a EUMASS, ktorých je členom. Zástupcovia Sociálnej poisťovne sa zúčastnili viacerých medzinárodných konferencií v Budapešti, Ženeve, Paríži, Brne, Berlíne, Prahe, vo Varšave a v Kodani.

V rámci realizácie Twining projektu Light – Posilnenie administratívnych štruktúr pre voľný pohyb osôb vo vzťahu k rozsudkom Európskeho súdneho dvora, ktorý pripravilo Ministerstvo práce, sociálnych vecí a rodiny Slovenskej republiky v spolupráci s nemeckými partnermi sa vybraní zamestnanci  Sociálnej poisťovne zúčastnili seminárov, ktorých zámerom bolo vyškoliť odborníkov v oblasti aplikácie koordinačných predpisov a prehĺbiť a rozšíriť ich vedomosti týkajúce sa koordinácie v súvislosti s judikatúrou Európskeho súdneho dvora.

V roku 2008 sa uskutočnili pracovné stretnutia odboru poistenia v nezamestnanosti a garančného poistenia Sociálnej poisťovne, ústredie so zahraničnými partnermi útvarov zamestnanosti z Nemeckej spolkovej republiky, Veľkej Británie a Švédska, ktoré boli zamerané na výmenu informácií z pohľadu aplikácie komunitárneho práva.

Strategický cieľ č. 3 – Kontrolná činnosť
								
Kontrolný systém Sociálnej poisťovne je nevyhnutnou súčasťou riadenia jej činnosti. V roku 2008 sa kontrolná činnosť zameriavala na efektívne vykonávanie vonkajšej kontroly a na súbežné zdokonaľovanie systému vnútornej kontroly. Kontrolná činnosť bola vykonávaná zamestnancami útvarov kontroly pobočiek Sociálnej poisťovne a zamestnancami organizačných útvarov Sociálnej poisťovne, ústredie.

Vonkajšia kontrolná činnosť vykonávaná zamestnancami útvarov kontroly pobočiek Sociálnej poisťovne bola zameraná predovšetkým na kontrolu plnenia povinností uložených platiteľom poistného zákonom o sociálnom poistení. V roku 2008 bolo skontrolovaných 11 401 zamestnávateľov a vykonaných bolo 15 707 kontrol. Kontrolou vymeriavacieho základu zamestnanca a zamestnávateľa boli v roku 2008 zistené preplatky na poistnom v sume 36 251 743,25 Sk a nedoplatky na poistnom v sume 215 851 290,55 Sk, čo v prípade nedoplatkov v porovnaní s rokom 2007 predstavuje nárast o 16%.

Vonkajšia kontrola vykonávaná vecne príslušnými odbornými  útvarmi Sociálnej poisťovne bola zameraná aj na kontrolu posudzovania spôsobilosti na prácu a na kontrolu dodržiavania liečebného režimu.

V oblasti kontroly posudzovania spôsobilosti na prácu v roku 2008 neboli zistené prípady subjektívneho posudzovania spôsobilosti na prácu ošetrujúcimi lekármi. V roku 2008 bolo posudkovými lekármi sociálneho poistenia pobočiek vykonaných   35  094 kontrol posudzovania spôsobilosti na prácu, kontrolovaných bolo 418 948 dočasne práceneschopných, čo je takmer 7% nárast v porovnaní s rokom 2007. Z tohto počtu bolo uznaných za práceschopných 53 516, z toho na podnet posudkového lekára sociálneho poistenia 11 583 poistencov, čo je pokles v porovnaní s rokom 2007. Počet kontrol za týždeň na jedného posudkového lekára sociálneho poistenia v porovnaní s rokom 2007 mierne poklesol na 3,79, počet kontrolovaných dočasne práceneschopných za týždeň na jedného posudkového lekára sociálneho poistenia ale porovnateľne vzrástol na 45,23.

Kontrola  dodržiavania liečebného režimu  mala za cieľ zníženie dočasnej pracovnej neschopnosti v okresoch s vysokým percentom dočasnej  pracovnej neschopnosti. Aj v roku 2008 boli kontroly vykonávané cielene, najmä u dočasne práceneschopných v ochrannej lehote, u samostatne zárobkovo činných osôb a dobrovoľne poistených osôb, počas soboty a nedele, vo večerných hodinách, opakovane počas dňa, u poistencov, ktorí v minulosti už porušili liečebný režim, ako aj na podnet zamestnávateľa a posudkového lekára sociálneho poistenia.

V roku 2008 bolo vykonaných 80 449 kontrol dodržiavania liečebného režimu, z tohto na podnet posudkového lekára sociálneho poistenia 74 953 kontrol, čo je v porovnaní s rokom 2007 mierny pokles. Počet kontrol za týždeň na jedného zamestnanca vykonávajúceho kontrolu bol 30,74. V celkom 17 505 prípadoch bolo zaznamenané podozrenie z porušenia liečebného režimu, overených porušení liečebného režimu odstúpených na riešenie útvaru nemocenského poistenia bolo  597. Celkový hmotný postih bol  1 248 181,49 Sk,  čo je v porovnaní s rokom 2007 nárast približne o 31%.

Vnútorná kontrola bola zameraná na správnosť výpočtu jednotlivých dávok sociálneho poistenia. V rámci vnútornej kontroly boli na vybraných pobočkách podľa plánu kontrolnej činnosti vykonané tematické kontroly v oblasti správy majetku, evidencie zásob a autoprevádzky. Predmetom tematických kontrol bola kontrola stavu a nakladania s majetkom pobočky (inventarizácia, vyraďovanie a pod.), vedenie operatívnej evidencie majetku a zásob v informačnom systéme poisťovne a vedenie predpísanej evidencie v oblasti autoprevádzky vrátane dodržiavania interných predpisov.

Vnútorná kontrola v oblasti lekárskej posudkovej činnosti bola zameraná na recenznú činnosť a na špecifickú recenznú činnosť.

Recenzná činnosť zabezpečovaná posudkovými lekármi sociálneho poistenia vysunutých pracovísk ústredia, bola aj v roku 2008 zameraná na kontrolu lekárskych správ zo zisťovacích lekárskych prehliadok a kontrolných lekárskych prehliadok v prípade zmenových posudkov. Od januára do decembra 2008 bolo zrecenzovaných cca 28 431 lekárskych správ, čo je v porovnaní s rokom 2007 pokles približne o 9%. Z recenznej činnosti vyplynuli mimoriadne kontrolné lekárske prehliadky v počte 58. Posudková chybovosť predstavovala v roku 2008 priemernú hodnotu 0,20% a oproti roku 2007 nezaznamenala zmenu. Špecifickú recenznú činnosť vykonávajú posudkoví lekári sociálneho poistenia oddelenia súdnej agendy, recenznej činnosti a vzdelávania odboru lekárskej posudkovej činnosti ústredia. V roku 2008 bolo zrecenzovaných 527 lekárskych správ, čo je v porovnaní s rokom 2007 pokles o cca 19%.

Snahou Sociálnej poisťovne je eliminovanie nespokojnosti klientov s výkonom činnosti vecných útvarov Sociálnej poisťovne. Jedným z postupov na jej dosiahnutie je aj práca so sťažnosťami klientov. Na základe získaných poznatkov bola pre potreby vedenia Sociálnej poisťovne vypracovaná správa a vyhodnotenie vybavovania sťažností v roku 2008.

Súčasťou správ o kontrolnej činnosti bolo aj pravidelné vyhodnotenie akčného plánu boja proti zneužívaniu sociálneho systému a podvodom v Sociálnej poisťovni, ktorého cieľom je eliminovať možné riziká  zdrojov korupcie a  miesta ich  potencionálneho výskytu, monitorovaním prípadov zneužívania sociálneho systému a vylúčením možných rizikových oblastí v činnosti Sociálnej poisťovne. Posilnenie kontroly a účinný kontrolný mechanizmus s pravidelným hodnotením na všetkých úrovniach riadenia Sociálnej poisťovne sa stali dôležitým nástrojom v  boji proti zneužívaniu sociálneho systému a podvodom.

Strategický cieľ č. 4 – Bezpečnosť Sociálnej poisťovne a IS SP

Okrem ochrany aktív Sociálnej poisťovne, ktorými sú jej majetok (vrátane informačno-komunikačných technológií), znalosti a skúsenosti inštitúcie, informácie a údaje, ktoré získava a spracúva v rámci výkonu svojich činností bol aj v roku 2008 kladený osobitný dôraz na ochranu osobných údajov poistencov a spôsoby jej organizačno-technického zabezpečenia. V oblasti informačnej bezpečnosti sa pozornosť sústredila na zabezpečovanie integrity komponentov a dostupnosti zdrojov IS SP na podporu výkonu jej činností.

Požadovaná úroveň fyzickej bezpečnosti sa v roku 2008 dosahovala vzájomnou kombináciou režimových opatrení, bezpečnostných systémov, stavebno-mechanickou ochranou, fyzickou ochranou osôb a majetku zamestnancami a fyzickými osobami.

Organizácia fyzickej bezpečnosti Sociálnej poisťovne bola  naďalej založená na zodpovednosti vedúcich zamestnancov a na centrálne riadenej metodike a správe fyzickej bezpečnosti. Oblasť fyzickej a objektovej bezpečnosti, ako i súvisiaca oblasť ochrany pred požiarmi je centrálne zabezpečovaná, metodicky usmerňovaná, spravovaná a kontrolovaná zo Sociálnej poisťovne, ústredie, pričom v ústredí je fyzická ochrana osôb a majetku vykonávaná vlastnou ochranou zamestnancami strážnej a informačnej služby, prostredníctvom ktorých je tiež zrealizovaná v nepretržitej prevádzke podstatná časť režimových opatrení. Inštalované bezpečnostné systémy - elektrická zabezpečovacia signalizácia, elektrická požiarna signalizácia, uzavretý televízny okruh, systém kontroly vstupu a evidencia dochádzky, ako doplňujúce zariadenia boli počas celého roka prevádzkované s dostatočnou spoľahlivosťou. Uvedené technológie boli odbornými prehliadkami, skúškami a potrebným servisom počas roka 2008 sústavne udržiavané vo funkčnom stave.

V roku 2008 boli realizované investičné akcie rekonštrukcie a inštalácie uzatvoreného televízneho okruhu spolu s čiastočnou obnovou elektrického zabezpečovacieho systému pre objekty ústredia. Uzatvorený televízny okruh bol nainštalovaný aj v pobočke Trenčín. K zlepšeniu  fyzickej bezpečnosti prispelo aj dokončenie realizácie projektu zavedenia centrálneho dochádzkového systému v celej Sociálnej poisťovni a čiastočné  doplnenie systému kontroly vstupov.

Organizačné, technické a personálne opatrenia v oblasti informačnej bezpečnosti boli v roku 2008 uskutočnené v súlade s Bezpečnostnou politikou informačného systému Sociálnej poisťovne, Bezpečnostnou architektúrou informačného systému Sociálnej poisťovne, Manuálom bezpečnosti informačného systému Sociálnej poisťovne a Bezpečnostným projektom na ochranu osobných údajov.

V rámci Projektu globálnej bezpečnosti Sociálnej poisťovne bola pre IS SP realizovaná dodávka a inštalácia novej architektúry pre systém EZU. Použitá technológia zabezpečuje vysokú dostupnosť údajovej základne a ochranu kritických dát pred stratou alebo zničením v dôsledku technickej poruchy alebo poškodenia hardvérových komponentov. Doplnenie mechanizmov kontroly integrity a preukázania autorstva odoslaných elektronických dokumentov si vyžiadalo výmenu bezpečnostných predmetov pre klientov EZU. Tieto mechanizmy sa využili aj v systéme pre prístup k informácii o zmenách stavu individuálneho účtu v elektronickej forme.

V oblasti autentifikácie a riadenia prístupu k zdrojom IS SP, bezpečnostného monitoringu a auditovania najdôležitejších systémov IS SP neboli v Centre monitorovania bezpečnosti, ktoré zabezpečuje zber, analýzu a archiváciu auditných záznamov, identifikované žiadne nepovolené aktivity na úrovni operačných systémov, databázových systémov a vybraného APV.

Sociálna poisťovňa zabezpečovala ochranu osobných údajov poistencov v súlade s príslušnými zákonmi a vnútornými predpismi. Sociálna poisťovňa zhromažďuje a spracúva údaje o klientoch v oblasti sociálneho poistenia a  v súlade so všeobecne záväznými právnymi predpismi zabezpečuje elektronické získavanie, verifikovanie, kontrolu údajov a ich bezpečné uchovávanie. Údaje zo svojho informačného systému poskytuje tretím osobám v súlade so zákonom o sociálnom poistení a zákonom  na ochranu osobných údajov, a to len so súhlasom fyzických osôb a právnických osôb, ktorých sa údaje priamo týkajú a bez ich súhlasu len, ak to ustanovuje osobitný predpis. Systém opatrení na ochranu osobných údajov poistencov sa aj v roku 2008 naďalej zdokonaľoval.